ګلاب ګل د کوکنارو ځای نیولی
د ګلابو د حاصلاتو د ښه والي له امله،د ننګرهار په ځینو سیمو کې د کوکنارو پر ځاې ګلاب کرل کیږي
دننګرهار په اچین او دره نور ولسوالیو کې د کوکنارو د کرکېلې د مخنیوي لپاره د ګلاب کرکېله له کلونو راهیسې دود شوې ده او بزګران پدغو ولسوالیو کې د ګلابو ګټه تر کوکنارو ښه بولي. ‫دننګرهار کرنې او مالدارۍ ریاست وایي چې په دره نور ولسوالۍ کې یې په ۴۰۰ جریبه ځمکه کې سږ کال ګلاب کرلي. ‫ددې ریاست رئیس پوهنمل رفیع الله رحیزمی وایي چې ددره نور په ولسوالۍ کې یې کروندګرو سره د ګلابو د بوټو مرستې کړي او ددې غرنۍ ولسوالۍ په ۴۰۰ جریبه ځمکه کې یې ګلاب کرلي. ‫دده پر وینا د ګلابو حاصلات تر پخوا هم ښه دي او د کوکنارو د کرکېلې ښه بدیل ګرځېدلی دی. ‫”ګلاب موږ په اچین او دره نور کې کرلي، دا د کوکنارو د نه کرلو یو بدیل معیشیت پروژه ده چې ډېره کامیابه پروژه ده او دهقانان ترې ډېر خوښ دي، په دره نور کې نور کوکنار نه کرل کېږي.” ‫د دره نور کروندګر هم دګلابو له کرلو خوښ دي وایي چې تر کوکنارو یې ګټې ډېرې دي. ‫د دې ولسوالۍ یو تن کروندګر مومن خان وایي : ‫”کوکنارو کې ګټه دومره نه وه څومره چې ګلابو کې ده، ګلاب ښایست هم لري، ښه بوی هم لري او ګناه هم نه لري او ګټه یې د اوبو او چایو ډېره ده خو کوکنار سراسر تاوان وو. ” ‫د دره نور دګلابو پروسس لپاره پینځه کاله وړاندې د جرمن اګرواکشن موسسې د اوبو تولید یوه فابریکه فعاله کړې وه چې د ګلابو اوبه او پاڼې یې تر پروسس وروسته په دننه هیواد او بهرنیو هیوادونو ته لېږدلې. ‫اوس په دې ولایت کې د ګلابو پروسس یوه شخصي فابریکه فعاله ده چې تنها د ګلابو اوبه د طبي درملو په توګه پروسس کوي.